એક જમાનો એવો હતો કે વિમાનમાં મુસાફરી કરવી તે લક્ઝરી ગણાતી અને સમાજમાં એક સ્ટેટસ ગણાતું હતું. ઘણા લોકો એવા હતા અને હાલમાં પણ છે કે જેમણે ક્યારેય વિમાનમાં મુસાફરી ન કરી હોય. હવે પરિસ્થિતિ બદલાઇ રહી છે. એરલાઇન્સ કંપનીઓ વધી રહી છે. જેમની વચ્ચેની તીવ્ર હરિફાઇમાં મુસાફરોને ફાયદો થઇ રહ્યો છે. હાલ અમદાવાદથી રોજની ૮૫થી વધુ ડોમેસ્ટિક ફ્લાઇટના આવાગમન થઇ રહ્યા છે. તેવી જ રીતે ઇન્ટરનેશનલ ફ્લાઇટની સંખ્યા પણ વધી રહી છે. આ ઉપરાંત, દુનિયાના ઘણા સ્થળોએ અમદાવાદથી સીધા જ પહોંચી શકાય છે. જ્યારે દેશના તો લગભગ તમામ મોટા શહેરોની અમદાવાદથી કનેક્ટિવિટી મળી રહે છે. જે પણ મુસાફરો વધવા માટેનું એક જવાબદાર કારણ છે.